د صدر ټرمپ د مواخذې په اړه په کانگرس کې پرله پسې په دویمه ورځ اورونه
د صدر ټرمپ د رېپبلېکن پارټۍ غړي ډګ کالنز په مخالفه ډيموکرېټ ګوند تور اولګو چې دوي د لومړۍ ورځ نه د صدر ټرمپ د لرې کولو په هڅو کې بوخت دي
واشنگټن — د واک اختیار د ناجایز استعمال او د کانگرس د مخه نیولو په الزاماتو د صدر ډانلډ ټرمپ د مواخذې په اړه په کانگرس کې د زیارت، پنجشنبې، په ورځ پرله پسې په دویمه ورځ هم اورونه جاري وه. د کانګرس د ایوان نمایندگانو یا هاوس اف رېپرېزېنټیټوز د عدالتي چارو کمېټۍ د شور، چهارشنبې، په ورځ د صدر ټرمپ خلاف په دې الزاماتو بحث وکړو چې هغه د اختياراتو په غیر قانوني استعمال کې يو بهرنی هېواد په دې مجبورولو چې د امریکې په راتلونکو صدارتي انتخاباتو کې دې هغه د سياسي حريف خلاف پلټنې وکړي او بيا يې په دې لړ کې د کانګرېس د پلټنو په لاره کې خنډان هم ولاړول. د دغې کمېټۍ چیرمېن جېرلډ نېډلر ويلي صدر ټرمپ باندې بنيادي تور دا دی چې په يوکرېن یې فشار اچولی و چې که چېرې د پخواني نایب صدر جوبایډن پلټنې يې و نه کړې نو امريکا به ورسره د 391 ميلن ډالرو پوځي امداد بند کړي. ښاغلي جېرلډ نېډلر ایوان ته ووېل کله چې صدر يو بهرني هېواد نه د خپل يو سياسي حريف د پلټنو غوښتنه کوي نو دغه د انتخابي درغلۍ په کاته کې راځي، ځکه چې آزاد او پاک انتخابات د امريکا د جمهوريت بنيآدي روح دی او کله چې په انتخاباتو کې درغلي وشي نو دا د ټول نظام درغلي ده. خو په اېوان کې د صدر ټرمپ د رېپبلېکن پارټۍ غړي ډګ کالنز په مخالفه ډيموکرېټ ګوند تور اولګو چې دوي د لومړۍ ورځ نه د صدر ټرمپ د لرې کولو په هڅو کې بوخت دي.نوموړی وايي: " په دې کې د صدر د مواخذې هېڅ خبره نشته، د صدر په ضد د کلونو رهڅې روانو پلټنو خلک ډېر ستړي کړل، د دې هېڅ ګټه نشته،" خو د ډيموکرېټ ګوند نه د کانګرېس غړې وال ډېمنګز وايې په امريکا کې قانون دټولو د پاره يوشان دی، "زه په دې يقين لرم چې د قانون نه هڅوک هم بره نشته، خو کله چې ملزم که هغه ستاسو د کور غل وي او که صدر، چې ثبوتونه وران کړي او ګواهان پېش کېدو ته نه پرېږدي او د پلټنو په کار کې خنډان اچوي نو د داسې قانون هېڅ ګټه نه وي، د کانګرس په اېوان کې په دغه قانوني نقطو باثونه روان دي او چې يو وراې کمېټي د منظوري ورکړي نو راتلونکي هفته به بيا په اېوان کې په دغې ووټونه کېږي چې پکې د صدر ټرمپ د مخالفه ډيموکرېټ ګوند اکثريت دی. د کانګرس لاندېنۍ برخې يا هاؤس اف رېپرېزنټېټو نه به بيا د صدر ټرمپ د مواخذې په اړه قانوني مسوده د کانګرس باندېنۍ برخي سېنټ ته ځي چرته چې د صدر ټرمپ د رېپبلېکن ګوند اکثريت دی او که د صدر ټرمپ د ګوند 20 سېنټرانو د مخالفه ډيموکرېټانو ملاتړ اوکړو نو بيا د صدر ټرمپ د مواخذې امکان شته خو څيړونکي وايې په سېنټ کې د صدر ټرمپ د مخالفه ډيموکرېټ ګوند اکثريت دومره نه دی چې د نوموړي په ضد د مواخذې قانون منظور کړي.